Bent Bøgsted (DF), 2013-11-22:
Tak, formand.
Det med, om regeringen gør det rigtig, rigtig godt, er der måske en hel del vælgere, der er i tvivl om, for det kunne man se på meningsmålingerne, men det kan godt være, de retter sig i løbet af det næste halve år eller år, det ved man aldrig.
De har det med at svinge frem og tilbage, så det kan godt være, hr. Leif Lahn Jensen får ret i sidste ende, det ved man aldrig.
Men det her forslag er jo en opfølgning på den tidligere uddannelsesmulighed, der blev givet til dem, der var faldet ud.
I Dansk Folkeparti erkender vi blankt, at vi slet ikke behøver at diskutere det her med de 2 års dagpenge, det har vi snakket om så mange gange, det erkender vi blankt.
Men vi kan også konstatere, at vi i stedet for det her har tilbudt regeringen at suspendere ordningen og endda også at forlænge dagpengene i op til 2 år, vi har også tilbudt, at vi kunne suspendere reglen om genoptjening, så det kom tilbage til ½ år i op til 2 år igen, og det vil sige, at så er vi henne ved 2015, 2016 eller noget i den stil, men det afviste regeringen, og der hørte vi, at statsministeren sagde i salen, at 2 år var den rigtige dagpengelængde – færdig, punktum, der skulle ikke komme flere forlængelsesmuligheder.
Det har regeringen selv slået fast, og det er Socialdemokratiet, der står i spidsen for det.
Så kan man altid diskutere det, for der er andre, der mener noget andet, men der har vi støttet regeringens tiltag, og det er fakta indtil videre, for det kan man slå op
, så om det er gjort eller ikke er gjort, skal man ikke diskutere, det kan man altid slå op.
Det kan godt være, man så tilfører pengene igen, og for at få helt afklaret, hvad det munder ud i, stiller jeg et spørgsmål om det.
Det er ret og rimeligt, og man kan selvfølgelig heller ikke forvente, at man som ordfører kan være inde i alle detaljer, det er helt fair.
Jeg går ud fra, at det skal være en uddannelse, der er rettet mod noget, hvor der efterfølgende er mulighed for at få et job, men det stiller jeg også et spørgsmål om for at få det helt afklaret.
Jeg er så også meget i tvivl om det her med afskaffelse af kursus i samfundsforståelse.
For vi synes jo i Dansk Folkeparti, det er vigtigt, at man får noget viden om det danske samfund, når man kommer til Danmark.
Det kan godt være, det er blevet flettet ind i det andet tiltag, som regeringen gør med danskuddannelse, vi har bare behov for at få forklaret, om det er helt væk, eller om det er flettet ind med et bestemt antal timer i den nye uddannelse.
Jeg skal nok stille et spørgsmål om det, for det er i hvert fald vigtigt for os at få det afklaret, for det er meget vigtigt, at man ved, hvad det er, der betyder noget i Danmark.
Så har jeg svært ved at forstå det med seniorjob.
Man siger, at det er seniorjobbere, der skal finansiere det, så får de, der har ret til at få et seniorjob her efter nytår, lige at vide: I kan først få et seniorjob om 1½ år, selv om I egentlig havde forventet, at I kunne få et seniorjob nu.
Vi havde sådan set en aftale om, at de 5 år skulle køre videre, men det er selvfølgelig nok o.k., jeg tror ikke, der som sådan er forligsbinding på det, der angår seniorjob, længere, men det er sådan lidt mærkeligt, at man så siger, at nu skæres der i det for at spare penge, for det står som en besparelse i forslaget, og så er man altså nede på 3½ år angående seniorjob, selv om folk havde forventet at få 5 år.
Når jeg kigger på det i sin helhed, vil jeg sige, at jeg synes, det er i orden, at man skal hjælpe folk, så de kan komme videre, og jeg håber virkelig, at de kurser bliver målrettede, så de munder ud i job og folk ikke skal gå 1½ år i den situation, og at der virkelig bliver sorteret i de uddannelser og at de målrettes direkte mod de steder, hvor der er jobåbninger, så det kan få folk i arbejde.
Det er i hvert fald vigtigt for Dansk Folkeparti at få afklaret.
Vi har en hel del spørgsmål, som vi skal have stillet i udvalget, og vi er positivt stemt over for forslaget, men vi skal lige have de her ting på plads.
Som sagt har vi støttet de andre tiltag, og vi ser også positivt på det her, men vi har en hel del spørgsmål, som vi lige skal have afklaret.
Jeg forventer ikke at få svar på nogen af dem her i salen i dag, det er fair nok, for det kan være ret teknisk at få besvaret sådan nogle spørgsmål, så dem sender vi over til ministeriet til besvarelse.